text: [{"text_idx": "#000000", "text": "Klokkan 01:25 um na\u0301ttina 6. februar ma\u0301ta\u00f0i jar\u00f0skja\u0301lvtama\u0301tarin a\u0301 Sornfelli nakrar ristingar (Mynd 1 og 2). Ta\u00f0 vi\u0301sti seg, at hesar ristingar stava\u00f0u fra\u0301 einum h\u00f8r\u00f0um jar\u00f0skja\u0301lvta i\u0301 Turkalandi. Hesin var ein av tveimum h\u00f8r\u00f0um jar\u00f0skja\u0301lvtum, i\u00f0 raktu Turkalandi n\u00e6rhendis markinum til Sy\u0301rialand. Tann fyrri (ni\u00f0ara stj\u00f8rnan a\u0301 mynd 3) var stutt eftir klokkan 1 um um na\u0301ttina. Hesin var ma\u0301ldur til 7,8 a\u0301 Moment Magnitude-skalanum, sum er ein dagf\u00f8ring av Richter-skalanum. Bara 9 ti\u0301mar seinni rakti enn ein sto\u0301rur jar\u00f0skja\u0301lvti (ovara stj\u00f8rnan a\u0301 kortinum). Hesin bleiv ma\u0301ldur til 7,5. I\u0301 mi\u00f0al er ein jar\u00f0skja\u0301lvti omanfyri 7,0 um ma\u0301na\u00f0in i\u0301 heiminum, so at tveir so har\u00f0ir raktu innanfyri so li\u0301ti\u00f0 \u00f8ki, er sera o\u0301vanligt. At jar\u00f0skja\u0301lvtar raka Turkaland er to\u0301 ikki o\u0301vanligt, ti\u0301 vestari partur av Turkalandi liggur a\u0301 einari mikropla\u0301tu, i\u00f0 nevnist Anatolska mikropla\u0301tan. Nor\u00f0anfyri er Eurasiska pla\u0301tan, og sunnanfyri koma Afrikansku og Arabisku pla\u0301turnar. Hetta ger, at Anatolska mikropla\u0301tan ver\u00f0ur kroyst og flytur seg umlei\u00f0 2 cm vestureftir um a\u0301ri\u00f0."}, {"text_idx": "#000001", "text": "Har i\u00f0 Arabiska pla\u0301tan try\u0301stur upp i\u0301mo\u0301ti Anatolsku pla\u0301tini, er Eystur Anatolska umskaringin. Hetta er ein umskaring, har pla\u0301turnar flyta seg eftir li\u00f0ini hv\u00f8r mo\u0301ti a\u00f0rari, eins og vit kenna ta\u00f0 fra\u0301 San Andreas- umskaringini i\u0301 Kalifornia. Jar\u00f0skja\u0301lvtin hendir vi\u00f0, at spenningar, i\u00f0 kunna vera uppbygdir yvir no\u0301gv a\u0301r, gera, at pla\u0301turnar bra\u0301dliga flyta seg langt i\u0301 einum. Styrkin a\u0301 jar\u00f0skja\u0301lvtanum veldst um, hvussu langt pla\u0301turnar flyta seg, og hvussu sto\u0301rt \u00f8ki flytur seg. Ta\u0301 i\u00f0 ta\u00f0 glapp na\u0301ttina millum 5. og 6. Februar, fluttu pla\u0301turnar seg fleiri metrar (USGS metir upp til 3 m). Pla\u0301turnar fluttu seg i\u0301 einum \u00f8ki upp a\u0301 meira enn 100 km. Orkan, sum bleiv leysgivin, ver\u00f0ur rokna\u00f0 i\u0301 joule, og her hevur granskarin Januka Attanyake mett, at samla\u00f0a orkan i\u0301 7,8 jar\u00f0skja\u0301lvtanum var 32.000.000.000.000.000 j, sum svarar til meir enn 400 fer\u00f0ir orkuna i\u0301 kjarnorkubumbuni, sum var\u00f0 slept yvir Hiroshima i\u0301 seinna heimsbardaga."}, {"text_idx": "#000002", "text": "I\u0301 F\u00f8royum ma\u0301ta\u00f0u vit eisini jar\u00f0skja\u0301lvtarnar, b\u00e6\u00f0i tann fyrra upp a\u0301 7,8 og tann seinna upp a\u0301 7,5. Ristingarnar fo\u0301ru stytsta veg, og komu harvi\u00f0 ni\u00f0ur i\u0301 ka\u0301puna, har t\u00e6r fer\u00f0a\u00f0ust u\u0301t vi\u00f0 8 km/sek, og ti\u0301 to\u0301k ta\u00f0 ristingunum bara umlei\u00f0 10 minuttir at koma til F\u00f8royar, ho\u0301ast t\u00e6r skuldu fer\u00f0ast fleiri tu\u0301sund kilometrar. Ta\u0301 t\u00e6r na\u0301ddu F\u00f8royar, vo\u0301ru ristingarnar to\u0301 so sma\u0301ar, at ein eingin varna\u00f0ist t\u00e6r."}, {"text_idx": "#000003", "text": "Av ti\u0301 at F\u00f8royar liggja langt fra\u0301 pla\u0301tumarki, so eru jar\u00f0skja\u0301lvtar sera sja\u0301ldsamir i\u0301 F\u00f8royum. Hetta var\u00f0 sta\u00f0fest, ta\u0301 Jar\u00f0feingi saman vi\u00f0 BGS setti upp fimm jar\u00f0skja\u0301lvtama\u0301tarar i\u0301 F\u00f8royum. Ta\u00f0 einasta, hesir ma\u0301ta\u00f0u, var ein jar\u00f0skja\u0301lvti upp a\u0301 3,0 undir ytsta banka (Lousy Bank). Ein grein um hesar ma\u0301tarar s\u00e6st her. Einasta hending, man veit um a\u0301 landi, var i\u0301 apri\u0301l-mai 1967, ta\u0301 ein r\u00f8\u00f0 av ristingum var i\u0301 Va\u0301gi. I\u0301slendingarnir Ragnar Stefa\u0301nsson og Haraldur Sigur\u00f0sson settu tri\u0301ggjar jar\u00f0skja\u0301lvatama\u0301tarar upp millum 8. og 12 mai, men ta\u00f0 einasta, teir ma\u0301ta\u00f0u, var ein vi\u00f0 styrki -1,0 i\u0301 eini dy\u0301pd upp a\u0301 1,2 km. U\u0301t fra\u0301 hvar og hvussu fo\u0301lk ta\u0301 f\u00f8ldu ristingarnar, er mett, at har\u00f0asti skja\u0301lvtin var 2,2. Vi\u0301sindalig grein um hetta s\u00e6st her."}, {"text_idx": "#000004", "text": "Mynd 1. Myndin vi\u0301sir ma\u0301tingar a\u0301 jar\u00f0skja\u0301lvtama\u0301taranum a\u0301 Sornfelli av ristingum vi\u00f0 styttri bylgjulongd. Ovast vinstrumegin er dato. Vatnr\u00f8ttu linjurnar vi\u0301sa ristingarnar. Hv\u00f8r linja vi\u0301sir ristingar gj\u00f8gnum ein ha\u0301lvan ti\u0301ma, minuttir si\u0301ggjast ni\u00f0ast. Ti\u0301marnir vinstrumegin og h\u00f8grumegin eru f\u00f8roysk ti\u0301\u00f0. Pi\u0301lurin vi\u0301sir ristingar fra\u0301 jar\u00f0skja\u0301lvtanum."}, {"text_idx": "#000005", "text": "Mynd 2. Myndin vi\u0301sir ma\u0301tingar a\u0301 jar\u00f0skja\u0301lvtama\u0301taranum a\u0301 Sornfelli av ristingum vi\u00f0 langari bylgjulongd. Jar\u00f0ristingar vi\u00f0 langari bylgjulongd r\u00f8kka longur enn ristingar vi\u00f0 styttri bylgjulong og ti\u0301 er st\u00f8rri u\u0301tslag. Pi\u0301lurin vi\u0301sir har ristingarnar fra\u0301 jar\u00f0skja\u0301lvtanum byrja klokkan 01:25. Ristingarnar geva sera sto\u0301rt u\u0301tslag a\u0301 jar\u00f0skja\u0301lvtama\u0301taranum og skriva ti\u0301 omana\u0301 hinar ma\u0301tingarnar."}, {"text_idx": "#000007", "text": "Jar\u00f0fr\u00f8\u00f0ingar hittast i\u0301 F\u00f8royum um havbotnin i\u0301 Evropa\nSetri\u00f0 og Jar\u00f0feingi halda skei\u00f0 i\u0301 Singapor\nAlment tiltak vi\u00f0 NASA-astronauti og ru\u0301mdart\u00f8kni\nLandgrunsnevnd Sameindu Tjo\u0301\u00f0a i\u0301 Kongsh\u00f8ll\nA\u0301hugaverdur fyrilestur i\u0301 Kongsh\u00f8ll mikudagin 12. apri\u0301l kl. 14:00\nNy\u0301ggj vitan um grundvatn og ty\u0301dningurin av hesum fyri jar\u00f0hitany\u0301tslu\nFyrsta brunnboraraskei\u00f0i\u00f0 av a\u0301 hesum sinni"}]